ՀԻՄՆԱՎՈՐՈՒՄ

«ԳՆԱՀԱՏՄԱՆ ՈՐԱԿԱՎՈՐՄԱՆ ՔՆՆՈՒԹՅՈՒՆՆԵՐԻ ԱՆՑԿԱՑՄԱՆ ԿԱՐԳԸ ՍԱՀՄԱՆԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ

1. **Կարգավորման ենթակա ոլորտի կամ խնդրի սահմանումը.**

«Գնահատման որակավորման քննությունների անցկացման կարգը սահմանելու մասին» ՀՀ կառավարության որոշման նախագծի (այսուհետ՝ Նախագիծ) ընդունումը բխում է՝

1) ՀՀ Ազգային ժողովի կողմից 2022 թվականի դեկտեմբերի 10-ին ընդունված «Անշարժ գույքի գնահատման գործունեության մասին» օրենքում փոփոխություն կատարելու մասին» ՀՕ-419-Ն օրենքի 20-րդ հոդվածի 4-րդ մասի պահանջներից, որի համաձայն նշված օրենքի եզրափակիչ մաս և անցումային դրույթների 5-րդ մասով նախատեսված է, որ 20-րդ հոդվածի 4-րդ մասով նախատեսված գնահատման որակավորման քննությունների անցկացման կարգը պետք է ընդունվի սույն օրենքն ուժի մեջ մտնելուց (օրենքն ուժի մեջ է մտնում՝ 2022 թվականի հուլիսի 1-ից) հետո՝ երկու ամսվա ընթացքում:

2) ՀՀ վարչապետի 2022 թվականի փետրվարի 18-ի «Անշարժ գույքի գնահատման գործունեության մասին» ՀՀ օրենքում փոփոխություն կատարելու մասին» ՀՀ օրենքի կիրարկումն ապահովող միջոցառումների ցանկը հաստատելու մասին» N 196-Ա որոշման հավելվածի ցանկի 2-րդ կետի պահանջից:

**2. Կարգավորման նպատակները, ակնկալվող արդյունքը, ակտի նորմատիվ բնույթի հիմնավորվածությունը**

Նախագծով կարգավորվում են «Գնահատման գործունեության մասին» օրենքի 20-րդ հոդվածի 4-րդ մասով նախատեսված Հայաստանի Հանրապետության տարածքում գնահատման գործունեության բնագավառում հայտատու ֆիզիկական անձանց որակավորման կազմակերպման և իրականացման հետ կապված հարաբերությունները:

Հայաստանի Հանրապետությունում գնահատման գործունեության բնագավառում հայտատուների որակավորումը կազմակերպում և իրականացնում է Կադաստրի կոմիտեն:

Որակավորման քննությունների անցկացման նպատակը հանդիսանում է գնահատման գործունեություն իրականացնելու համար անհրաժեշտ գիտելիքների ստուգումը: Որակավորման քննությունը անցկացվում է առնվազն մեկ անգամ յուրաքանչյուր 3 ամսվա ընթացքում:

Նախագծով որակավորման քննությունները ընդունող Հանձնաժողովի անդամների քանակը կազմված է նվազագույնը 5 անձից: Հանձնաժողովի կողմից կազմակերպվում են հայտատուների մասնագիտական որակավորման քննությունների անցկացման աշխատանքները: Նախապատրաստվում են քննության հարցաշարերը, առաջադրվող հարցերն ու խնդիրները: Հանձնաժողովն իր աշխատանքները կազմակերպում է նիստերի միջոցով:

Որակավորման քննության անցկացման մասին հայտարարությունը հրապարակում է Կադաստրի կոմիտեն: Հայտարարությունը հրապարակվում է Կադաստրի կոմիտեի պաշտոնական կայքում, որակավորման քննության անցկացվելուց ոչ ուշ, քան մեկ ամիս առաջ: Հայտարարությունը պարունակում է որակավորման քննության մասնակցելու համար ներկայացվող դիմումի և դրան կից փաստաթղթերի մասին տեղեկություններ:

Որակավորման քննության անցկացման նախապատրաստական աշխատանքները իրականացնում է Կոմիտեի իրավասու ստորաբաժանումը: Որակավորման քննության ընթացակարգը, արդյունքների ամփոփման փուլը, որակավորման քննությունների արդյունքների հրապարակումը, բողոքարկման փուլը և որակավորման վկայականի տրամադրումը ևս կարգավորվում են Նախագծով:

Նախագծի ընդունմամբ ուժը կորցրած կճանաչվի ՀՀ կառավարությանն առընթեր անշարժ գույքի կադաստրի պետական կոմիտեի 2012 թվականի փետրվարի 1-ի «ՀՀ կառավարությանն առընթեր անշարժ գույքի կադաստրի պետական կոմիտեի 2006 թվականի սեպտեմբերի 11-ի թիվ 06-387-Ն և 2011 թվականի հունիսի 23-ի թիվ 124-Ն հրամաններն ուժը կորցրած ճանաչելու, ՀՀ տարածքում անշարժ գույքի գնահատողի մասնագիտական որակավորման ստուգման կարգը և անշարժ գույքի գնահատողի մասնագիտական որակավորման վկայականի ձևը հաստատելու մասին» N 27-Ն հրամանը:

Նախագծի ընդունումը ՀՀ պետական կամ տեղական ինքնակառավարման մարմնի բյուջեում ծախսերի և եկամուտների էական ավելացում կամ նվազեցում չի առաջացնում:

Նախագիծը բխում է նաև Կառավարության 2021-2026 թթ. ծրագրի Կադաստրի կոմիտեի կողմից իրականացման ենթակա միջոցառումների 13-րդ կետի (13. Անշարժ գույքի շուկայի բարելավում և զարգացում) պահանջներից: